**ΘΕΩΡΙΑ 1ης ΕΝΟΤΗΤΑΣ ΓΛΩΣΣΑ Β΄ ΓΥΜΝΑΣΙΟΥ :**

**ΥΠΟΚΕΙΜΕΝΟ – ΑΧΩΡΙΣΤΑ ΜΟΡΙΑ – ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ**

Το Υποκείμενο

❖ Υποκείμενο είναι εκείνο για το οποίο γίνεται λόγος στην πρόταση. π.χ. -Όλοι οι άνθρωποι έχουν δικαίωμα στη μόρφωση.

**➢ Οι μορφές των υποκειμένων**

Το υποκείμενο του ρήματος μπορεί να είναι:

• Όνομα ουσιαστικό, π.χ. η χώρα μας έχει πολλές ομορφιές.

• Επίθετο σε θέση ουσιαστικού, π.χ. ο καλός καλό δε βλέπει.

• Αντωνυμία (κυρίως προσωπική ή δεικτική), π.χ. Εγώ πήγα μ’ έναν άλλο οδηγό απ΄ τον παλιό δρόμο. Εκείνος οδηγούσε το αυτοκίνητο.

• Μετοχή (με το άρθρο της), π.χ. οι φιλοξενούμενοι ευχαριστήθηκαν πολύ.

• Άκλιτη λέξη με το άρθρο, π.χ. τα πλην και τα συν του τουρισμού.

• Ολόκληρη πρόταση ή φράση, π.χ. Ό, τι θα δείτε από εκεί και πέρα ανήκει στη σφαίρα του ονείρου.

**➢ Η πτώση του υποκειμένου**

• Το υποκείμενο των προσωπικών ρημάτων είναι πάντοτε σε πτώση ονομαστική και το βρίσκουμε ρωτώντας ποιος; ποια; ποιο; κτλ.

• Στα απρόσωπα ρήματα ή στις απρόσωπες εκφράσεις το υποκείμενο είναι δευτερεύουσα πρόταση ονοματική (ειδική, πλ. ερωτηματική, κτλ).

π.χ. -Είναι βέβαιο ότι θα περάσετε καλά στις διακοπές σας.

-Απαγορεύεται να πατάτε το πράσινο.

**➢ Πότε παραλείπεται το υποκείμενο**

Το υποκείμενο παραλείπεται:

• Στο πρώτο και δεύτερο πρόσωπο ενικού και πληθυντικού, γιατί εννοείται εύκολα από την κατάληξη του ρήματος.

• Όταν εννοείται από τα προηγούμενα.

• Όταν το ρήμα φανερώνει κάποιο φυσικό φαινόμενο όπως τα ρήματα: βρέχει, χιονίζει, ξημερώνει, αστράφτει κλπ.

• Όταν το υποκείμενο είναι γενικό και αόριστο, οπότε το ρήμα μπαίνει σε τρίτο πληθυντικό πρόσωπο, π.χ. Λένε πως φέτος θα έχουμε καλή τουριστική σεζόν. (οι άνθρωποι).

**➢ Πότε παραλείπεται το ρήμα**

Το ρήμα παραλείπεται:

• Όταν εννοείται ή υπάρχει στην προηγούμενη πρόταση

• Στις ευχές ή στις παροιμίες, π.χ. καλές διακοπές (ενν. να έχει), παρηγοριά στον άρρωστο (ενν. δώσε)

• Όταν το ρήμα είναι τρίτο ενικό πρόσωπο οριστικής του είμαι στις απρόσωπες εκφράσεις: αδύνατο (είναι), καιρός (είναι), ανάγκη (είναι) κλπ.

• Στις επιγραφές, στις προσταγές, στις αναφωνήσεις.

* **Συμφωνία Υποκειμένου - Ρήματος**

Σε μια πρόταση που έχει ένα υποκείμενο, το ρήμα συμφωνεί με το υποκείμενο σε πρόσωπο και αριθμό.

Όταν το υποκείμενο είναι περιληπτικό (=βρίσκεται σε ενικό αριθμό, αλλά δηλώνει πολλά υποκείμενα), μπορεί το ρήμα να είναι σε πληθυντικό παρόλο που το υποκείμενο είναι σε ενικό.

Σε μια πρόταση που έχει περισσότερα από ένα υποκείμενα, το ρήμα μπαίνει σε πληθυντικό αριθμό και στο επικρατέστερο πρόσωπο. Επικρατέστερο είναι το α΄ σε σύγκριση με το β΄ ή το γ΄, και το β΄ σε σύγκριση με το γ΄.

Αν όμως προηγείται το ρήμα κι ακολουθούν τα υποκείμενα, το ρήμα μπορεί να είναι σε ενικό αριθμό και να συμφωνεί με το πρώτο υποκείμενο.

**Παραγωγή Με Αχώριστα Μόρια**

Τα αχώριστα μόρια είναι:

**α. Τα λαϊκά**

**Το στερητικό α:** όταν ακολουθεί φωνήεν ή δίφθογγος, τότε αναπτύσσεται ένα ν (ευφωνικό). Το στερητικό α σημαίνει άρνηση ή στέρηση εκείνου που δηλώνεται από το β’ συνθετικό. Π.χ. άγνωστος, άρρωστος, ανάξιος, ανοίκειος, ανόμοιος, αμιγής.

**Το ξε:** σημαίνει έξω, πολύ, εντελώς, στέρηση εκείνου που φανερώνει το β’ συνθετικό. Π.χ. ξεπορτίζω, ξεκουφαίνω, ξεγυμνώνω, ξεδιψώ, ξεκαρφώνω.

**Το ανά** (αρχαία πρόθεση): σημαίνει πάνω, πίσω, πάλι. Π.χ. ανακάθομαι, αναθυμάμαι, αναρωτιέμαι, ανιχνεύω.

**Προσοχή:** συχνά συγχέουμε το στερητικό α, όταν αναπτύσσεται το ευφωνικό ν και γίνεται αν με το ανά, όταν φεύγει το α γιατί ακολουθεί φωνήεν. Π.χ. ανά + ίχνος = ανιχνεύω

**β. Τα λόγια**

Αυτά είναι οι αρχαίες προθέσεις : εν, εις, εκ (εξ), συν, προς, προ, ανά, κατά, διά, μετά, αμφί, επί, περί, από, υπό, υπέρ.

Αυτές οι λέξεις βρίσκονται ως α’ συνθετικό. Μερικές από αυτές τις λέξεις αλλάζουν το τελικό τους γράμμα όταν το β’ συνθετικό αρχίζει από φωνήεν. Έτσι:

Ανά που γίνεται αν π.χ. ανέφερα, ανέλαβα

Διά που γίνεται δι π.χ. διενεργώ, διηπειρωτικός

Μετά που γίνεται μετ ή μεθ π.χ. μετεμψύχωση, μεθεόρτια

Κατά που γίνεται κατ ή καθ π.χ. κατευθείαν, καθημερινός

Επί που γίνεται επ ή εφ π.χ. επεκτείνω, εφορμώ

Υπό που γίνεται υπ ή υφ π.χ. υπέχω, υφαρπάζω, υφήλιος

Από που γίνεται απ ή αφ π.χ. απαλλάσσω, αφαίμαξη, αφηνιάζω.

|  |  |
| --- | --- |
| **Μόριο** | **Σημασία** |
| εν (εγ-, εμ-, εν-) | Μέσα |
| εις | κίνηση μέσα |
| εκ-εξ | έξω ,αλλαγή, πολύ |
| συν (συγ-, συμ-, συν-, συλ-, συρ-, συσ-) | Μαζί |
| προς | κίνηση, πρόσθεση |
| προ | χρόνο, τόπο |
| κατά (κατ-, καθ-) | επιτακτική σημασία, άλλες σημασίες |
| ανά | το επάνω, το πίσω, κλπ. |
| διά | ανάμεσα, παντού, διάλυση, άλλες σημα-σίες |
| μετά (μετ-, μεθ-) | χρόνο , αλλαγή, κλπ. |
| αμφί | γύρω από δύο μέρη, διχασμός |
| περί | γύρω  |
| από (απ-, αφ-) | απομάκρυνση, στέρηση κλπ. |
| , υπό (υπ-, υφ-) | από κάτω |
| υπέρ | πάνω, περισσότερα, κλπ. |
| αρχι  | πρώτος, ανώτερος |
| διχο  | μοιρασμένος σε δύο |
| δυσ- | κακός, δύσκολος, όχι ευνοϊκός |
| ευ | καλός, εύκολος |
| ομο | μαζί , έχει το ίδιο |
| ημι | μισό |
| τηλε | μακριά |
| νη | στέρηση |
| αγχι | κοντά, πλησίον |
| ερι | πολύ |
| ζα | πολύ |
| οψε | προ ολίγου |

**Ασκήσεις**

**1. Να υπογραμμίσετε το υποκείμενο των πιο κάτω προτάσεων.**

α) Εγώ παρακολουθώ τηλεόραση.

β) Οι φίλαθλοι τσακώθηκαν μεταξύ τους.

γ) Τα πουλιά κελαηδούν.

δ) Σε λίγο αρχίζουν οι διακοπές.

ε) Την παράσταση έκλεψε ένα σκυλάκι.

στ) Φαίνεται ότι θα βρέξει.

ζ) Απαγορεύεται να καπνίζετε.

η) Σας παρακαλώ να είστε προσεκτικοί.

**2. Να σχηματίσετε σύνθετα με τις λέξεις που σας δίνονται.**

ξε + διψώ = ……………………………………………….

ανά + βροχή = ……………………………………………….

α + γνωστός = ……………………………………………….

α + ήσυχος = ……………………………………………….

υπό + υπουργός = ……………………………………………….

ξε + γράφω = ……………………………………………….

δια + ερευνώ = ……………………………………………….

δυσ + τύχη = ……………………………………………….

**3. Χρησιμοποιώντας αχώριστα μόρια να δώσετε τις λέξεις που έχουν τις ακόλουθες σημασίες:**

α) Το ερώτημα που έμεινε χωρίς απάντηση. …………………………………………

β) Αυτός που δεν αισθάνεται. …………………………………………

γ) Η έλλειψη βροχής. …………………………………………

δ) Κάνω μια περιοχή να έχει πάλι δάσος. …………………………………………

ε) Αφαιρώ το σκέπασμα από κάπου. …………………………………………

στ) Αυτός που δεν έχει φόβο θεού. …………………………………………

**4. Να αναλύσετε τις πιο κάτω λέξεις στα σύνθετά τους.**

Εκδρομή:

ανταμοιβή:

απασχολούμαι:

ημισφαίριο:

αμφιθέατρο:

επιτραπέζιο:

συγγνώμη:

σύσκεψη:

έμπιστος:

προαύλιο:

εκβολή:

ανθύπατος: